મંદિર બહાર નીકળ્યાં અને ખરેખરું ભૂશિરદર્શન થયું. નાનપણથી જેને ભણતા આવ્યા છીએ અને ભારતમાતાનો મહિમા વર્ણવતાં જેનું નામ અનેકશ: ઉચ્ચાર્યું છે તે જ આ કન્યાકુમારી ! નકશામાં જે રીતે જોઈએ છીએ તેવી જ રીતે ભૂમિનો ત્રિકોણાકાર છેડો બંને બાજુથી સંકોડાતો અણીદાર થતો આવતો હતો. એ છેડા ઉપર કન્યાકુમારીનું મંદિર અને ત્યાંથી થોડે પૂર્વમાં જમીનનો છેલ્લો છેડો. હિંદુભૂમિનું દક્ષિણતમ બિંદુ. આ બાજુ ઉત્તરે બંગાળનો ઉપસાગર, સામે હિંદ મહાસાગર અને દક્ષિણે અરબી સમુદ્ર. ત્રણે જલરાશિઓ ત્રણ બાજુથી આવીને ભૂમિનાં ચરણ ધોઈ રહ્યા હતા. નીલ સિન્ધુઓનાં જલથી ધૌતચરણ બનેલી ભુવનમોહિની દેવી મારા મનમાં પ્રત્યક્ષ થયાં. ખરે જ, ત્રિભુવનોનાં મનને મોહ પમાડે તેવું આ દર્શન હતું.